CELEX: 52018PC0891
Language: et
Date: 2018-12-19
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse nõukogu määrust (EÜ) nr 428/2009, kehtestades teatavate kahesuguse kasutusega kaupade ekspordiks liidust Suurbritannia ja Põhja-Iiri Ühendkuningriiki liidu üldine ekspordiluba

EUROOPA KOMISJON
            Brüssel,19.12.2018
            COM(2018) 891 final
            2018/0435(COD)
            Ettepanek:
            EUROOPA PARLAMENDI JA NÕUKOGU MÄÄRUS,
            millega muudetakse nõukogu määrust (EÜ) nr 428/2009, kehtestades teatavate kahesuguse kasutusega kaupade ekspordiks liidust Suurbritannia ja Põhja-Iiri Ühendkuningriiki liidu üldine ekspordiluba
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Ühendkuningriik esitas 29. märtsil 2017 Euroopa Liidu lepingu artikli 50 kohase teate oma kavatsuse kohta EList välja astuda. See tähendab, et kui väljaastumislepingut
                     1
                   ei ratifitseerita, lõpetatakse liidu esmaste ja teiseste õigusaktide kohaldamine Ühendkuningriigi suhtes 30. märtsist 2019 (edaspidi „väljaastumise kuupäev“). Sel hetkel saab Ühendkuningriigist kolmas riik.
               
               
                  Komisjoni 13. novembri 2018. aasta teatises „Valmistumine Ühendkuningriigi väljaastumiseks Euroopa Liidust 30. märtsil 2019: erandolukorra tegevuskava“
                     2
                   on esitatud erandolukorra meetmed, mida komisjon kavatseb võtta juhul, kui väljaastumisleping ei jõustu väljaastumise kuupäeval. Kõnealuses teatises esitas komisjon loetelu meetmetest, mida ta pidas vajalikuks, kuid tuletas meelde, et hilisemas etapis võib olla vaja lisameetmeid.
               
               
                  Euroopa Ülemkogu (artikkel 50) kordas 13. detsembril 2018 oma üleskutset intensiivistada tööd kõigil tasanditel selleks, et tagada valmisolek Ühendkuningriigi väljaastumise tagajärgedeks, võttes arvesse kõiki võimalikke tulemusi. Käesolev õigusakt kuulub meetmepaketti, mille komisjon võtab vastu vastusena sellele üleskutsele.
               
               
                  Nõukogu 5. mai 2009 aasta määrusega (EÜ) nr 428/2009, millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks
                     3
                   luuakse ühine süsteem kahesuguse kasutusega kaupade ekspordi kontrollimiseks kooskõlas liikmesriikide ja Euroopa Liidu (EL) rahvusvaheliste kohustuste ja ülesannetega. Määruse kohaselt nõutakse kahesuguse kasutusega kaupade kolmandatesse riikidesse eksportimiseks luba. Luba võib olla kas ühekordne, koond- või üldluba. Selleks et toetada ELi konkurentsivõimet ja luua kõigile liidu eksportijatele võrdsed võimalused, tagades samal ajal kõrge turvalisuse taseme ja rahvusvaheliste kohustuste täieliku täitmise, kehtestatakse nõukogu määrusega (EÜ) nr 428/2009 liidu üldine ekspordiluba teatavate kahesuguse kasutusega kaupade teatavatel tingimustel teatavatesse kolmandatesse riikidesse eksportimiseks. Eelkõige on määruse IIa lisas ette nähtud liidu üldine ekspordiluba („EU001“) teatavate madala riskiga tehingute puhul, nt eksport Austraaliasse, Kanadasse, Jaapanisse, Uus-Meremaale, Norrasse, Šveitsi (sh Liechtenstein) ja Ameerika Ühendriikidesse.
               
               
                  Ühendkuningriigi liidust väljaastumine ilma kokkuleppeta mõjutab kahesuguse kasutusega kaupadega kauplemist ELi ja Ühendkuningriigi vahel: vastavalt nõukogu määrusele (EÜ) nr 428/2009 on kahesuguse kasutusega kaupade EList Ühendkuningriiki eksportimiseks väljaastumise kuupäevast alates vaja ekspordiluba, mille on välja andnud eksportija asukohaliikmesriigi pädev asutus. 
               
               
                  On mitu põhjust, miks tuleks Ühendkuningriik lisada EU001 riikide loetellu:
               
            
            
               ·Ühendkuningriik on asjaomaste rahvusvaheliste lepingute ja massihävitusrelvade leviku tõkestamise rahvusvahelise korra osaline ning ta jätkab täielikult asjaomaste kohustuste ja ülesannete täitmist.
            
            
               ·Ühendkuningriik täidab jätkuvalt täielikult nõukogu otsuse või ühismeetme või OSCE otsuse või ÜRO Julgeolekunõukogu resolutsiooniga kehtestatud sanktsioonidest tulenevaid kohustusi; 
            
            
               ·Ühendkuningriik teeb proportsionaalseid ja piisavaid kontrolle, mille käigus võetakse arvesse kavandatud lõppkasutusega ja sellest kõrvalekaldumise ohuga seotud kaalutlusi kooskõlas käesoleva määruse sätete ja eesmärkidega. 
            
            
               
                  Lisaks on vaja tagada kontrollide ühtne ja järjepidev kohaldamine kogu ELis, et tagada ELi eksportijatele võrdsed tingimused ning kaitsta ELi ja rahvusvahelist julgeolekut. 
               
               
                  Käesolev ettepanek ei mõjuta käimasolevat seadusandlikku tavamenetlust määruse (EÜ) nr 428/2009 uuestisõnastamiseks, mille kohta tegi komisjoni ettepaneku 28. septembril 2016
                     4
                  .
               
            
            
               •Kooskõla muude liidu tegevuspõhimõtetega
            
            
               
                  ELi kahesuguse kasutusega kaupade ekspordikontrolli korra kohaselt annavad ekspordilube üldjuhul välja riiklikud pädevad asutused, tuginedes juhtumipõhistele hinnangutele. Ühendkuningriiki viidava ekspordi jaoks eriloa nõudmine põhjustab tõenäoliselt märkimisväärset halduskoormust eksportijatele ja pädevatele asutustele ning võib luua liikmesriikide eksportijatele ebavõrdsed tingimused, mõjutades sellega siseturu toimimist ja ühist kaubanduspoliitikat. Seda häirivat mõju saab leevendada, kui Ühendkuningriik lisatakse EU001-ga hõlmatud sihtkohtade loetellu. Käesolev ettepanek on seega kooskõlas üldise lähenemisviisiga erandolukorra meetmetele, mis võetakse, kui Ühendkuningriik astub liidust välja kokkulepet sõlmimata.
               
               
                  Võttes lisaks arvesse, et Ühendkuningriik on kahesuguse kasutusega kaupade ekspordi oluline sihtkoht ning et ta on võtnud kohustuse täita asjakohaseid rahvusvahelisi kohustusi ja ülesandeid ning tagab nende täieliku täitmise, on Ühendkuningriigi lisamine EU001-ga hõlmatud sihtkohtade loetellu samuti kooskõlas käesoleva määruse eesmärkidega rahvusvahelise ja ELi julgeoleku osas.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               
                  Õiguslik alus on Euroopa Liidu toimimise lepingu artikkel 207.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Ei kohaldata, kuna rahvusvaheline kaubandus kuulub ELi ainupädevusse.
               
            
            
               •Proportsionaalsus
            
            
               
                  Kavandatud määrust peetakse proportsionaalseks, kuna sellega välditakse ebaproportsionaalseid kaubandushäireid ja ülemäärast halduskoormust EList kahesuguse kasutusega kaupade eksportimisel Ühendkuningriiki, säilitades samal ajal rahvusvahelise ja ELi julgeoleku. Määrus ei lähe kaugemale sellest, mis on vajalik kõnealuse eesmärgi saavutamiseks, ning sellega ei viida sisse suuremaid muudatusi. 
               
            
            
               •Vahendi valik
            
            
               
                  Käesoleva ettepanekuga muudetakse määrust piiratud ulatuses, et käsitleda väga spetsiifilist ja ühekordset olukorda. Kuna EU001-ga hõlmatud kolmandate riikide loetelu on kehtestatud nõukogu määrusega (EÜ) nr 428/2009 ning arvestades, et komisjonil ei ole volitusi sellesse loetellu lisada teisi riike, näib Euroopa Parlamendi ja nõukogu määrus olevat selle olukorra lahendamiseks ainus sobiv õigusakt. 
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Praegu kehtivate õigusaktide järelhindamine või toimivuse kontroll
            
            
               
                  Ei ole kohaldatav, sest käesoleva ettepaneku tinginud olukord on erakorraline ja ühekordne.
               
            
            
               •Konsulteerimine sidusrühmadega
            
            
               
                  Ühendkuningriigi liidust väljaastumise üle peetud läbirääkimistega seotud erilised asjaolud ja pidevalt muutuv olukord piirasid oluliselt võimalust viia ettepaneku osas läbi avalik konsultatsioon. Eri sidusrühmad ja liikmesriikide esindajad on samas välja toonud probleemid, mis võivad Ühendkuningriigi EList väljaastumisest tuleneda, ja esitanud võimalikud lahendused. 
               
            
            
               •Mõjuhinnang
            
            
               
                  Kooskõlas parema õigusloome suunistega ei ole olukorra erakorralisuse tõttu mõju hindamine vajalik. Lisaks väljapakutud variandile puuduvad oluliselt erinevad poliitikavariandid. 
               
            
            
               •Põhiõigused
            
            
               
                  Ettepanek ei mõjuta põhiõiguste kohaldamist ega kaitset. 
               
            
            
               4.MÕJU EELARVELE
            
            
               
                  Ei kohaldata. 
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
         
         
            
               
                  Ei kohaldata kavandatava meetme lühiajalise olemuse tõttu. 
               
            
            
               2018/0435 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS,
            
            
               millega muudetakse nõukogu määrust (EÜ) nr 428/2009, kehtestades teatavate kahesuguse kasutusega kaupade ekspordiks liidust Suurbritannia ja Põhja-Iiri Ühendkuningriiki liidu üldine ekspordiluba
            
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artikli 207 lõiget 2,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               toimides seadusandliku tavamenetluse kohaselt
            
            
               ning arvestades järgmist:
            
            
               (1)29. märtsil 2017 esitas Ühendkuningriik Euroopa Liidu lepingu artikli 50 kohase teate EList väljaastumise kavatsuse kohta. Aluslepingute kohaldamine Ühendkuningriigi suhtes lõpeb väljaastumislepingu jõustumise kuupäeval või kui lepingut ei sõlmita, kahe aasta möödumisel teate esitamisest, st 30. märtsil 2019, kui Euroopa Ülemkogu ei otsusta kokkuleppel Ühendkuningriigiga ühehäälselt seda perioodi pikendada. 
            
            
               (2)Nõukogu määrusega (EÜ) nr 428/2009
                  5
                kehtestatakse ühine süsteem kahesuguse kasutusega kaupade ekspordi kontrollimiseks, mis on vajalik selleks, et edendada liidu ja rahvusvahelist julgeolekut ning tagada võrdsed tingimused liidu eksportijatele.
            
            
               (3)Määrusega (EÜ) nr 428/2009 on kehtestatud „liidu üldine ekspordiluba“, millega hõlbustatakse kontrolli kahesuguse kasutusega kaupade madala riskiga ekspordi üle teatavatesse kolmandatesse riikidesse. Praegu on liidu üldise ekspordiloaga nr EU001 hõlmatud Austraalia, Kanada, Jaapan, Uus-Meremaa, Norra, Šveits, sealhulgas Liechtenstein, ja Ameerika Ühendriigid.
            
            
               (4)Ühendkuningriik on asjaomaste rahvusvaheliste lepingute ja massihävitusrelvade leviku tõkestamise rahvusvahelise korra osaline ning ta jätkab täielikult asjaomaste kohustuste ja ülesannete täitmist ning teeb proportsionaalseid ja piisavaid kontrolle, mille käigus võetakse arvesse kavandatud lõppkasutusega ja sellest kõrvalekaldumise ohuga seotud kaalutlusi kooskõlas käesoleva määruse sätete ja eesmärkidega.
            
            
               (5)Võttes arvesse, et Ühendkuningriik on liidus toodetud kahesuguse kasutusega kaupade ekspordi oluline sihtkoht, on kohane lisada Ühendkuningriik liidu üldise ekspordiloaga nr EU001 hõlmatud sihtkohtade loetellu, et tagada kontrolli ühtne ja järjepidev kohaldamine kogu liidus, edendada võrdseid tingimusi liidu eksportijatele ning vältida tarbetut halduskoormust, kaitstes samal ajal liidu ja rahvusvahelist julgeolekut. 
            
            
               (6)Võttes arvesse Ühendkuningriigi Euroopa Liidust lahkumisega seotud asjaolude kiireloomulisust, on vaja käesoleva määruse sätteid, mis käsitlevad Ühendkuningriigi lisamist Euroopa Liidu üldise ekspordiloa nr EU001 kohaldamisalasse, kiiresti kohaldada. Seepärast peaks käesolev määrus jõustuma järgmisel päeval pärast selle avaldamist Euroopa Liidu Teatajas. 
            
            
               (7)Ühendkuningriik tuleks lisada liidu üldise ekspordiloaga nr EU001 hõlmatud sihtkohtade nimekirja üksnes siis, kui kuupäevaks, mil Euroopa Liidu lepingu artikli 50 lõike 3 kohaselt lõpetatakse aluslepingute kohaldamine Ühendkuningriigis ja Ühendkuningriigi suhtes, ei ole jõustunud Euroopa Liidu lepingu artikli 50 lõike 2 kohaselt sõlmitud väljaastumisleping,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
         
         
            
               Nõukogu määruse (EÜ) nr 428/2009 IIa lisa 2. osa muudetakse järgmiselt: 
            
            
               a)pealkiri „Eksport Austraaliasse, Kanadasse, Jaapanisse, Uus-Meremaale, Norrasse, Šveitsi, sealhulgas Liechtensteini, ja Ameerika Ühendriikidesse“ asendatakse järgmisega:
            
            
               „Eksport Austraaliasse, Kanadasse, Jaapanisse, Uus-Meremaale, Norrasse, Šveitsi, sealhulgas Liechtensteini, Suurbritannia ja Põhja-Iiri Ühendkuningriiki ning Ameerika Ühendriikidesse“;
            
            
               b)2. osas lisatakse pärast fraasi „Šveitsi, sealhulgas Liechtensteini“ järgmine: 
            
            
               „Suurbritannia ja Põhja-Iiri Ühendkuningriik“. 
            
            
               Artikkel 2
            
            
               Jõustumine ja kohaldamine
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas. 
            
            
               Seda kohaldatakse alates järgmisest päevast, kui vastavalt Euroopa Liidu lepingu artikli 50 lõikele 3 lõpetatakse aluslepingute kohaldamine Ühendkuningriigi suhtes ja Ühendkuningriigis.
            
            
               Käesolevat määrust ei kohaldata siiski juhul, kui Ühendkuningriigiga vastavalt Euroopa Liidu lepingu artikli 50 lõikele 2 sõlmitud väljaastumisleping on selleks kuupäevaks jõustunud.
            
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        
                  https://ec.europa.eu/commission/sites/beta-political/files/draft_withdrawal_agreement_0.pdf
                  .
               
               
                  
                     (2)
                  
                        COM(2018) 880 final
               
               
                  
                     (3)
                  
                        ELT L 134, 29.5.2009, lk 1.
               
               
                  
                     (4)
                  
                        COM(2016) 616 (final).
               
               
                  
                     (5)
                  
                        Nõukogu 5. mai 2009. aasta määrus (EÜ) nr 428/2009, millega kehtestatakse ühenduse kord kahesuguse kasutusega kaupade ekspordi, edasitoimetamise, vahendamise ja transiidi kontrollimiseks (ELT L 134, 29.5.2009, lk 1).